En nu 53-årig mand fra Aalborg overtrådte tilhold mod eks-konen og sendte dødstrusler mere end 30 gange, før han sidste år dræbte hende på åben gade i Aalborg. Lederen af kvindekrisecenteret mener, at drabet kunne være forebygget, hvis politi og anklagemyndighed havde grebet hårdere ind inden drabet.

Niels-Jacob Ulstrup er leder af kvindekrisecenteret i Aalborg. Han er rystet over drabet på en 41-årige kvinde i Aalborg sidste år på Skelagervej. Inden drabet havde eksmanden i følge politiet stalket og truet kvinden i en lang periode. -	Det, jeg synes er rigtig problematisk, er, at det foregår over så lang tid, og at det ikke bliver stoppet før det ender fatalt, siger Niels Jacob Ulstrup. Den 41-årige kvinde blev skudt og dræbt på Skelagervej i Aalborg den 17. september sidste år. Det skete for øjnene af kvindens og mandens to fælles børn. Den 21. december 2018 - altså to år og ni måneder før drabet - fik manden et tilhold mod at opsøge og kontakte kvinden. Han måtte kun kommunikere med kvinden om aftalt samvær med børnene. Ifølge anklageskriftet overtådte han tilholdet og sendte dødstrusler til sin eks-kone mere end 30 gange forud for drabet. -	I en sag som den her er politiet og myndighederne jo bekendt med, at der foreligger et forhold. Der kunne man godt have handlet langt tidligere, som jeg ser det, siger Niels-Jacob Ulstrup. Nordjyllands Politi vil ikke sige noget TV2 Nord ville gerne have spurgt Nordjyllands Politi, hvad de har gjort, de gange den 53-årige mand har overtrådt sit tilhold og har sendt dødstrusler. Det ønsker Nordjyllands Politi ikke at svare på med henvisning til, at der er tale om en verserende straffesag. -	Hændelsesforløbet i sagen vil blive en del af retssagen, hvorfor vi ikke på nuværende tidspunkt kan udtale os om konkrete retsskridt i sagsforløbet, skriver pressechef hos Nordjyllands Politi, Christian Brinck, i en e-mail til TV2 Nord. TV2 Nord har fået aktindsigt i anklageskriftet. Her fremgår det, at manden i en mail den 22. maj 2020 skrev til offeret, at han var sigtet for trusler. Det fik ham tilsyneladende ikke til at stoppe. Hans dødstrusler fortsatte i selv samme email. -	Jeg er ligeglad med dig, men du tager vores sønner fra mig, og du tager deres familie fra dem. Det vil jeg tage dit liv fra dig for, skriver manden ifølge anklageskriftet. Langt forløb forud for drabet I grundlovsforhøret erkendte manden, at det er ham, der har begået drabet. Der gik to år og ni måneder fra at manden fik et tilhold, til han begik drabet. Niels-Jacob Ulstrup mener, at drabet kunne være forebygget, hvis manden i løbet af den periode var blevet stillet for en dommer og havde fået en dom for dødstruslerne og overtrædelserne af tilholdet. -	I den aktuelle sag kan vi jo se, at tilholdet ikke virker. Gerningsmanden skal straffes og i fængsel i god tid, før tingene eskalerer. Det kan også være en behandling, han får ved dom, at man skal gå i terapi og have hjælp til at styre sine impulser og sit kontrolbehov, siger Niels-Jacob Ulstrup. Ny stalkinglov skal hjælpe ofre Den 1. januar i år - altså efter drabet - er der trådt en ny stalkinglov i kraft. Den åbner op for, at gerningsmænd kan varetægtsfængsles for stalking og trusler. Niels-Jacob Ulstrup håber, at den nye lov vil stoppe stalkere før det ender med drab. -	Udover at den (stalkingloven, red.) har legitimeret, at stalking er en voldsform, så er det jo også håbet, at den kan gå ind og forebygge, at vi kommer så langt i en voldelig relation, som det jo desværre er tilfældet her, siger Niels-Jacob Ulstrup. I følge lederen af kvindekrisecenteret har den dræbte kvinde ikke søgt hjælp hos dem. Det er endnu uvist, hvornår sagen kommer for retten.